OB soek duidelikheid oor haar magThuli Madonsela Foto: Werner Beukes/SAPA Die aansoek hou verband met die DA se hofsaak teen Hlaudi Motsoeneng, bedryfshoof van die SAUK. Regter Anton Schippers het verlede maand in die DA se guns beslis en beveel dat die SAUK Motsoeneng moet skors en dat daar binne 14 dae dissiplinêre stappe teen hom geneem moet word. Schippers het in die uitspraak sy interpretasie gegee rakende die rol van die Openbare Beskermer. Madonsela het vroeër vanjaar ŉ verslag bekend gestel oor Mostoeneng waarin sy bevind het dat sy aanstelling onregmatig was, dat hy in een jaar ŉ salarisverhoging van R900 000 (van R1,5 miljoen tot R2,4 miljoen) gekry het en dat hy gelieg het oor sy kwalifikasies. Sy het destyds ook beveel dat daar binne 90 dae ŉ nuwe bedryfshoof aangestel moet word. Die minister van kommunikasie het Motsoeneng egter in Julie permanent aangestel. Die DA het aansoek gedoen om ŉ tussentydse interdik om Motsoeneng te skors hangende ŉ hersiening van die besluit om hom aan te stel. Motsoeneng het intussen ook geappelleer teen die hof se beslissing dat hy geskors moet word. Schippers het onder meer in sy uitspraak gesê: “Anders ‘n bevel of beslissing van ‘n hof, is ‘n bevinding deur die Openbare Beskermer nie bindend op persone en staatsorgane nie. Maar die feit dat die bevindinge van en remediërende optrede deur die Openbare Beskermer nie bindende besluite is nie, beteken nie dat hierdie bevindinge en remediërende aksie blote aanbevelings is wat aanvaar of verwerp mag word nie.” Madonsela het haar kommer uitgespreek oor die “wydverspreide verwarring” wat die uitspraak tot gevolg gehad het.